TARNAUTOJŲ TEISMO (antroji kolegija) NUTARTIS
2009 m. rugsėjo 17 d.
Byla F‑121/07
Guido Strack
prieš
Europos Bendrijų Komisiją
„Viešoji tarnyba – Atskirieji procesiniai klausimai – Prieštaravimas dėl priimtinumo ir jurisdikcijos – Bylos nagrinėjimas nedalyvaujant šaliai“
Dalykas: Nagrinėjant pagal EB 236 ir AE 152 straipsnius 2007 m. spalio 22 d. G. Strack pateiktą ieškinį Komisija, remdamasi Procedūros
reglamento 76 ir 78 straipsniais, atskiruoju dokumentu pateikė minėto ieškinio atžvilgiu prieštaravimą dėl priimtinumo ir
jurisdikcijos.
Sprendimas:      Priimti nagrinėti Komisijos prašymą pripažinti ieškinį nepriimtinu ir Tarnautojų teismo jurisdikcijos nebuvimą. Atmesti ieškovo
prašymą priimti sprendimą už akių. Dėl Komisijos prašymo pripažinti ieškinį nepriimtinu ir Tarnautojų teismo jurisdikcijos
nebuvimą spręsti bylą nagrinėjant iš esmės. Atidėti bylinėjimosi išlaidų klausimo nagrinėjimą.
Santrauka
1.      Procesas – Procesinių dokumentų priimtinumas – Vertinimas dokumento pateikimo momentu – Prieštaravimo dėl priimtinumo pateikimo
terminas
(Pirmosios instancijos teismo procedūros reglamento 114 straipsnis; Tarnautojų teismo procedūros reglamento 78 straipsnis;
Tarybos sprendimo 2004/752 3 straipsnio 4 dalis)
2.      Procesas – Procesinių dokumentų priimtinumas – Prieštaravimo dėl priimtinumo pateikimas pratęsus terminą atsiliepimui į ieškinį
pateikti – Priimtinumas
(Tarnautojų teismo procedūros reglamento 39 ir 78 straipsniai)
1.      Jeigu remdamasis Tarnautojų teismo procedūros reglamento 78 straipsniu atsakovas pateikia prieštaravimą dėl iki minėto reglamento
įsigaliojimo pareikšto ieškinio, kuriam pagal Sprendimo 2004/752, įsteigiančio Europos Sąjungos tarnautojų teismą, 3 straipsnio
4 dalį taikomos Pirmosios instancijos teismo procedūros reglamento nuostatos, priimtinumo, terminas, kurio reikia laikytis
pateikiant prieštaravimą dėl priimtinumo, yra numatytas ieškinio įteikimo dieną galiojusiame Procedūros reglamente. Nesvarbu,
ar taikomas Pirmosios instancijos teismo procedūros reglamento 114 straipsnis, ar Tarnautojų teismo procedūros reglamento
78 straipsnis, nustatytas terminas prieštaravimui dėl priimtinumo pateikti pradedamas skaičiuoti nuo ieškinio įteikimo.
(žr. 10, 13 ir 16 punktus)
Nuoroda:
Tarnautojų teismo praktika: 2008 m. gegužės 22 d. Nutarties Daskalakis prieš Komisiją, F‑107/07, Rink. VT p. I‑A‑1‑0000 ir II‑A‑1‑0000, 25 punktas.
2.      Jeigu Tarnautojų teismas patenkina atsakovo prašymą pratęsti terminą atsiliepimui į ieškinį pateikti, aplinkybė, kad ši šalis
nusprendžia nesibaigus pratęstam terminui pateikti prieštaravimą dėl priimtinumo pagal Tarnautojų teismo procedūros reglamento
78 straipsnį, o ne atsiliepimą į ieškinį, kuriame būtų pateikta išsami bylos analizė, nepaneigia to, kad jo prašymas pratęsti
terminą atitinka susijusias minėto Procedūros reglamento nuostatas ir neleidžia daryti išvados, kad šis prašymas yra neteisėtas.
Iš tikrųjų pratęsdamas terminą atsiliepimui į ieškinį pateikti dar nesibaigus minėto Procedūros reglamento 78 straipsnyje
numatytam terminui prieštaravimui dėl priimtinumo pateikti, Tarnautojų teismas netiesiogiai pripažino, kad per pratęstą terminą
atsakovas gali atskiru dokumentu pateikti prieštaravimą dėl priimtinumo arba atsiliepimą į ieškinį. Šiuo atžvilgiu reikia
pažymėti, kad nors nėra nė vienos aiškios nuostatos, kurioje būtų numatyta galimybė pratęsti minėtame 78 straipsnyje nustatytą
terminą, remiantis tuo negalima daryti išvados, jeigu pratęsimas įvyko dar nesibaigus minėtam terminui, kad šalis negali atskiru
dokumentu pateikti prieštaravimo dėl priimtinumo nepasibaigus pratęstam terminui.
(žr. 18 ir 20 punktus)
Nuoroda:
Pirmosios instancijos teismo praktika: 2002 m. liepos 10 d. Nutarties Comitato organizzatore del convegno internacionale prieš Komisiją, T‑387/00, Rink. p. II‑3031, 35 punktas.